Tenn pleustrek

An tenn pleustrek zo un hollad sportoù tennañ a-orin eus ar Stadoù-Unanet, ma ranker implijout un arm-tan en ur mod dinamik, en ur fiñval hag en ur dennañ war sibloù fiñv pe difiñv Présentation de la discipline war lec'hienn an FFTir (lennet d'ar 24/09/2024).

 Orin 
Er bloavezhioù 1950 e krogas ur strollad Stadunaniz, siviled, soudarded pe poliserien anezhe, da sevel pleustradegoù tennañ gant armoù-dorn, e-lec'h ma ranke an dennerien en em ziblasañ etre an tennoù. O fal e oa kordañ gwelloc'h gant gwirvoud implij an armoù war an dachenn pe evit en em zifenn, pa chome difiñv an dennerien er standoù tennañ klasel History of Practical Shooting war lec'hienn an USPSA (lennet d'ar 24/09/2024). Armoù-dorn a veze implijet da gentañ nemetken, evel ar Colt M1911, a oa pistolenn standart arme ar Stadoù-Unanet d'ar poent-se. Kenstrivadegoù kentañ a voe aozet e Big Bear (Kalifornia) dindan levezon al letanant-koronal Jeff Cooper Hervez Laurent Burgada, prezidant an ASPL Tir ha tenner pleustrek, atersadenn embannet war ar chadenn Trajectoires d'an 18/12/2023 (gwelet d'ar 24/09/2024).

E 1976 e voe savet an International Practical Shooting Confederation (IPSC, Kevredad Etrebrodadel an Tenn Pleustrek), ennañ 17 bro er penn-kentañ, Frañs en o zouez. E 1984 e voe enbarzhet an USPSA (United States Practical Shooting Association) en ISPC evel e rann stadunanat. Perzh eo an IPSC eus an ISSF.

Hiziv-an-deiz, n'eo ket stag ken an tenn pleustrek ouzh an emzifenn pe implij un arm en un endro micherel. War-dro 35.000 ezel eus an USPSA a zo er Stadoù-Unanet en ur 400 klub bennak. E Frañs e vez graet dindan an anv TSV (Tir Sportif de Vitesse), hag aozet e vez dindan beli an FFTir, kevredad gall ar sportoù tennañ. Kevredadoù an ISPC a gaver e 110 bro hiziv-an-deiz Regions war lec'hienn an IPSC (lennet d'ar 24/09/2024). Ne vez ket graet pleustradegoù tenn pleustrek en holl gleuboù tennañ abalamour d'an dafar ha d'ar standoù ispisial a ranker kaout evit an amprouenn. E Breizh e vez kinniget en un nebeud kleuboù e su ar vro (Kiberen, Sant-Nolf, Sant-Varzhin-an-Oud, Ankiniz, Pentelloù ha Sant-Mikael-Keveger) pe en EG-CZ Academy savet e Kemper gant Éric Grauffel, ha-eñ bet nav gwech kampion ar bed abaoe 1999 Où pratiquer war lec'hienn an FFTir (lennet d'ar 24/09/2024).

Ar Cowboy Action Shooting zo un doare tenn pleustrek all diazezet war armoù ha dilhad a c'haller gwelet er filmoù western.

 Deskrivadur 
Lies eo an amprouennoù tenn pleustrek. Pevar arm a c'haller implijout enne : Handgun (arm-dorn), Shotgun (arm flour he c'hanol), Rifle (arm-skoaz rizennet e ganol) ha Pistol Carabine Caliber (arm-skoaz kambret evit kartouchennoù armoù-dorn) Tir Sportif de Vitesse war lec'hienn CNTS Châteauroux-Déols (lennet d'ar 24/09/2024).

Hentadoù tennañ lies a vez kinniget, warne sibloù etre 10 ha 70 metr, ha gant un niver a dennoù disheñvel hervez ar rummadoù (10, 24 pe 32 denn). Fiñv pe difiñv e c'hall bezañ ar sibloù. Savet int e paper, douar-pri pe metal. Evit degas ar maout e ranker tizhout anezhe ar buanañ ar gwellañ. Ur c'henefeder etre ar poentoù war ar sibloù hag an tizh a vez jedet evit renkañ ar sportourien.

Evit bezañ barrek war an tenn pleustrek e ranker bezañ resis, prim, gouzout dornata an armoù mat ha doujañ d'ar reolennoù-surentez a zo pa raer gante. Ur sport koustus eo, abalamour da briz ar munisionoù a implijer evit pleustriñ (war-dro 300 kartouchenn en un abadenn). Armoù 'zo evel ar CZ Shadow 2 a zo savet a-ratozh evit an amprouennoù tenn pleustrek.

 Daveennoù 

Rummad:Armoù-tan
Rummad:Sportoù tennañ